Komisijos reglamentas (EB) Nr. 499/2004
2004 m. kovo 17 d.
iš dalies keičiantis Reglamento (EB) Nr. 1082/2003 dėl ataskaitos apie galvijų sektorių pateikimo termino ir pavyzdžio
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2000 m. liepos 17 d. Europos Parlamento ir Tarybos reglamentą (EB) Nr. 1760/2000, nustatantį galvijų identifikavimo bei registravimo sistemą, reglamentuojantį jautienos bei jos produktų ženklinimą ir panaikinantį Tarybos reglamentą (EB) Nr. 820/97 [1], ypač į jo 10 straipsnio d punktą,
kadangi:
(1) Komisijos reglamentas (EB) Nr. 1082/2003 [2] nustato išsamias Reglamento (EB) Nr. 1760/2000 įgyvendinimo taisykles dėl minimalaus patikrinimų, kurie turi būti atliekami pagal galvijų identifikavimo bei registravimo sistemą, lygio.
(2) Paskutinis metinių patikrinimų duomenų pateikimo terminas pagal Reglamentą (EB) Nr. 1082/2003 turėtų būti suderintas su paskutiniu ataskaitų apie metines priemokas pateikimo terminu pagal 2001 m. gruodžio 11 d. Komisijos reglamentą (EB) Nr. 2419/2001, nustatantį išsamias integruotos administravimo ir kontrolės sistemos taikymo tam tikroms Tarybos reglamente (EEB) Nr. 3508/92 [3] nustatytoms Bendrijos pagalbos schemoms taisykles.
(3) Siekiant užtikrinti veiksmingą valstybių narių ir Komisijos bendradarbiavimą teikiant Komisijai Reglamento (EB) Nr. 1082/2003 5 straipsnio 1 dalyje numatytas metines ataskaitas, atspindinčias galvijų sektoriuje atliktų patikrinimų rezultatus, svarbu tobulinti esamą šių ataskaitų pateikimo pavyzdį, kad būtų padidintas šių ataskaitų informatyvumas ir palyginamumas.
(4) Todėl reikėtų iš dalies atitinkamai pakeisti Reglamentą (EB) Nr. 1082/2003.
(5) Šiame reglamente numatytos priemonės atitinka Europos žemės ūkio orientavimo ir garantijų fondo komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EEB) Nr. 1082/2003 iš dalies keičiamas taip:
1) 5 straipsnio 1 dalyje "liepos 1 d." pakeičiama "rugpjūčio 1 d.".
2) I priedas pakeičiamas šio reglamento priedu.
2 straipsnis
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. kovo 17 d.